ნიასა

მინი|300პქ
ნიასა (თაშნეშე მალავიშ ტობა) — ტობა აფრიკას. აშახვილჷ მალავიშ, მოზამბიკიშ დო ტანზანიაშ თანჯას. ფართობი აკმადგინანს 29 600 კმ²-ს. აფრიკას სიდიდათ მასუმა ტობა რე, მოსოფელიშ მასშტაბით — მაბრუო. სიტომბათ აფრიკაშ ტობეფს შქას მაჟირა რე. თე უდიდაში ტობაშ ტროპიკულ წყარეფს მიარე ჩხომიშ ბუნა ინოხე.

 გეოგრაფია 
ტობაშ სიგინძა რე 560-580 კილომეტრეფს შქას, სიგანას არძაშე ფართო აბანი 75 კილომეტრი რე. ტობაშ წყარპიჯეფი იდვალუაფუ ბჟადალ მოზამბიკიშ, ბჟაეიოლ მალავიშ დო ობჟათე ტანზანიაშ ტერიტორიეფს. უდიდაში ინმალი წყარმალუ რე რუჰუჰუ. ტობაშე გუშმურს წყარმალუ შირე, ნამუთ უკული წყარმალუ ზამბეზის აკათუ. 

ტობა იდვალუაფუ ტანგანიკაშ ტობაშე 350 კილომეტრით ბჟაეიოლშე.

 ევროპული კოლონიზაცია 

პირველი ევროპალი მარკვიაფალი, ნამუქჷთ ტობაშ წყარპიჯეფს მიოჭირინდუ, რდჷ დეივიდ ლივინგსტონი 1859 წანას დო გიოდუ ტობას „ნიასა“. თეშ უკული, გვალო მალას, ტობაშ გოხოლუას დვალირი ტერიტორიეფი ბრიტანეთიშ იმპერიაქ ქიმკიართჷ დო დარცხუ კოლონია ნიასალენდი, მარა მალას ტობაშ ბჟაეიოლ წყარპიჯიშა პორტუგალიარეფქ გეჭოფეს კონტროლი.

 სახენწჷფო თანჯეფი 
ტობაშ უდიდაში ნორთი მალავიშ ტერიტორიას გეხვილჷ. დოხოლაფირო ნაოთხარი ორხველჷ მოზამბიკის. ტობაშ მოზამბიკიშ დორხველ ნორთის აშაძჷ ჟირი ჭიჭე დოხორელი კოკი — ლიკომა დო ჩიზუმულუ, ნამუეფით მალავის ორხველჷ. თე კოკეფს დიდი მუდანობათ ბაობაბი ირდუ.

 მალავი დო ვარ ნიასა? 
ტობაშ გეოგრაფიული ჯოხოდვალა ამდღარშახ ონირზებელი რე. მალავი ჯინიანო თხულენს, ნამდა ტობას ქიგიადვას „მალავიშ ტობაქ“, მა ტანზანია დო შხვა ქიანეფიშ უმიარეშობა, თაშნეშე ოერეფოშქარე რუკეფი თე ტობას მიშინუანა, მუჭოთ „ნიასა“. ჯოხოდვალაშე ნირზის დავას გეოპოლიტიკური სარჩული უღუ დო მოურს 1964 წანაშე, მუჟამსჷთ მალავიქ ზოხორინელობა მიპალუ. ტერიტორიას თი ბორჯიშო კინე ნიასალენდი ჯოხოდჷ.

 ტანზანია-მალავიშ გადარი 
ტობას თანჯეფი მალავის დო ტანზანიას შქას ამდღარშა ნირზიშ საგანი რე. ტანზანია ითხინს, ნამდა სახენწჷფო თანჯაქ გინილას ტობაშ შქა ღოზის, მუჭოთ თენა გინმიშჷ 1914 წანას გერმანულ დო ბრიტანულ ტერიტორიეფს შქას. საგამოთ, მალავი ითხინს ტანზანიაშ წყარპიჯიშე ჭიჭეთ მოშორაფილ, ტობაშ დინოხოლენ წყარეფს.

 გალერეა 

 ქოძირით თაშნეშე 
 მოსოფელიშ უდიდაში ტობეფიშ ერკებული

 რესურსეფი ინტერნეტის 
 http://www.aquaticcommunity.com/cichlid/malawi.php
 http://www.ilec.or.jp/database/afr/afr-13.html 
 https://web.archive.org/web/20080511101010/http://www.unep-wcmc.org/protected_areas/data/wh/lakemal.html
 ოთანჯე ნირზი ტანზანია-მალავის შქას 
 მალავიშ ტობაშ ენდემური ბუნეფი

კატეგორია:ტობეფი ანბანიშ მეჯინათ
კატეგორია:აფრიკაშ ტობეფი
კატეგორია:მალავიშ გეოგრაფია
კატეგორია:ტანზანიაშ ტობეფი
კატეგორია:მოზამბიკიშ გეოგრაფია